**LEPING VÄÄRTPABERITE NOTEERIMISEKS JA KAUPLEMISELE VÕTMISEKS NASDAQ TALLINNA BÖRSIL**

Tallinnas, [pp.kk.aaaa] aastal.

Käesoleva lepingu Emitendi väärtpaberite noteerimiseks ja kauplemisele võtmiseks Börsil (edaspidi: Leping) on sõlminud ühelt poolt

**Nasdaq Tallinn AS** (edaspidi: Börs), registrikood 10359206, asukohaga Tallinnas, Tartu mnt. 2, mida esindab juhatuse liige [nimi], kes tegutseb seaduse ja põhikirja alusel

ja teiselt poolt

**AS** [**Emitendi nimi**] (edaspidi: Emitent), registrikood [number], asukohaga [aadress], mida esindab juhatuse liige [nimi], kes tegutseb seaduse ja põhikirja alusel,

(edaspidi mõlemad ka: Pool või Pooled), alljärgnevas:

1. **Lepingu ese**

1.1. Lepingu eesmärgiks on Emitendi aktsiate/võlakirjade/fondiosakute noteerimisest ja kauplemisele võtmisest (edaspidi mõlemad koos: kauplemisele võtmine) Börsi poolt korraldatavale väärtpaberibörsile tulenevate Poolte õiguste ja kohustuste reguleerimine.

1.2. Lepingu sätted kehtivad lisaks punktis 1.1. nimetatule ka kõigi edaspidi Emitendi poolt emiteeritud või emiteeritavate väärtpaberite (edaspidi: Väärtpaberid) kauplemisele võtmise ja sellest tulenevate Poolte õiguste ja kohustuste suhtes Börsi poolt korraldatavatel turgudel. Juhul, kui Emitendi Väärtpaberitega kaubeldakse lisaks ka Börsi poolt korraldataval muul turul, kehtivad nende Väärtpaberite suhtes Lepingu ja Reglemendi sätted Emitendi suhtes Reglemendis sätestatud erisustega.

1.3. Käesoleva Lepingu sätted ei laiene Emitendi poolt emiteeritud väärtpaberitele, millega ei kaubelda Börsil poolt korraldatavatel turgudel.

1.4. Pooled kinnitavad, et esmase otsuse Emitendi Väärtpaberite noteerimise kohta tegi Börsi noteerimisorgan [pp.kk.aaaa] a. ning Väärtpaberite esimene noteerimis- ja kauplemispäev on [pp.kk.aaaa] a.

**2. Poolte kohustused**

2.1. Käesolevaga kinnitavad Pooled, et Börsi reglement ja kõik muud Börsi reglemendi alusel Börsi poolt vastu võetud ja kehtestatud Börsi tegevust ja/või väärtpaberitega kauplemist reguleerivad Eesti Vabariigi õigusaktidega kooskõlas olevad aktid (edaspidi koos ja ühiselt: Reglement) on käesoleva Lepingu lahutamatuks osaks ning et Leping ja Reglement moodustavad ühtse ja tervikliku lepingu, mille kõik sätted on Pooltele siduvad ja nendele täitmiseks kohustuslikud.

2.2. Käesolevaga kohustub Emitent nõuetekohaselt ja tähtaegselt täitma kõiki Lepingu ja Reglemendiga tema suhtes kehtestatud kohustusi ning Börsi poolt Emitenditele kooskõlas Reglemendi sätetega pandud kohustusi.

2.3. Käesolevaga kohustub Börs korraldama väärtpaberibörsi ja reguleeritud turgu kooskõlas kehtiva seaduse ja Reglemendiga.

2.4. Emitent aktsepteerib, et Börsil on igal ajal õigus ühepoolselt ja ilma Emitendi nõusolekuta ning ilma viimasega kooskõlastamata muuta ja täiendada Reglementi ning et tehtavad muudatused ja täiendused ei too kaasa Lepingu muutumist ega lõppemist ega avalda muul viisil mõju Lepingu kehtivusele selle Poolte suhtes ega Väärtpaberitega kauplemisele Börsi poolt korraldatavatel turgudel. Kõik Börsi poolt Reglemendis tehtavad muudatused ja täiendused jõustuvad poolte suhtes Börsi poolt määratud ajal ja korras, kuid mitte enne nende avaldamist õigusaktides sätestatud korras.

2.5. Emitent aktsepteerib Börsi ning tema organite õigust teha Emitendile ettekirjutusi Lepingu ja Reglemendi rikkumiste kõrvaldamiseks. Käesolevaga kohustub Emitent viivitamatult täitma kõik Börsi poolt Eesti Vabariigi õigusaktide ja/või Börsi Reglemendi alusel tehtud ettekirjutused ja Börsi poolt Emitendile eelnimetatud õigusaktide alusel pandud kohustused seoses Lepingu või Reglemendi mittetäitmise või mittenõuetekohase täitmisega.

2.6. Emitent kohustub tasuma kõik Börsi poolt kooskõlas Reglemendiga kehtestatud või kehtestatavaid tasusid (edaspidi: Teenustasud) Emitendi Väärtpaberitelt Börsi poolt kehtestatud suuruses, ajal ja tingimustel. Teenustasud on Emitent kohustatud tasuma 10 kalendripäeva jooksul peale vastava arve esitamist Börsi poolt, juhul, kui arvel ei ole fikseeritud hilisemat tasumise aega. Kõigi õigeaegselt tasumata Teenustasude eest kohustub Emitent maksma viivist õigeaegselt tasumata summalt iga viivitatud päeva eest Hinnakirjas sätestatud määras.

**3. Emitendi õigused**

3.1. Emitendil on õigus nõuda, et Börs avaldaks õigeaegselt ja täielikult kõik Emitendi poolt Börsile edastatud andmed Emitendi, Emitendi Väärtpaberite ja tema tegevuse kohta, mis vastavalt Lepingu ja Reglemendi sätetele kuuluvad avaldamisele Börsi informatsioonisüsteemi kaudu.

3.2. Emitendil on õigus saada kooskõlas õigusaktide ja Reglemendiga Börsilt teavet Emitendi Väärtpaberitega Börsi poolt korraldatud turgudel tehtud tehingute kohta ning Emitendi Väärtpaberitega tehtud tehingute hinna ja käibe statistikat.

3.3. Emitendil on õigus kaevata edasi Börsi ja tema organite otsuste peale õigusaktides ja Reglemendis sätestatud korras.

3.4. Juhul, kui Börs ei rahulda Emitendi taotlust Väärtpaberite täiendava noteerimise suhtes Börsil, on Emitendil õigus nõuda Börsilt kirjalikku selgitust Väärtpaberite noteerimise taotluse rahuldamata jätmise põhjuste kohta.

**4. Börsi kohustused**

4.1. Börs avaldab regulaarselt õigusaktides ja Reglemendis nimetatud teavet tema poolt korraldatavatel turgudel kaubeldavate Emitendi Väärtpaberite kohta, sealhulgas nende hinna, käibe ja muid olulisi andmeid Väärtpaberite ja Emitendi kohta, mis on vajalikud Emitendi ja investorite piisavaks informeerimiseks.

4.2. Börs kohustab kõiki oma organite liikmeid, esindajaid ja töötajaid mitte avaldama kolmandatele isikutele siseteavet ega muud konfidentsiaalset informatsiooni Emitendi või tema Väärtpaberite kohta, millest Börsi organite liikmed, esindajad või töötajad on teadlikuks saanud oma tööülesannete tõttu, välja arvatud informatsiooni edastamine järelevalveorganitele ja teistele õigustatud isikutele kehtivate õigusaktidega ette nähtud juhtudel ja korras.

4.3. Börs on kohustatud informeerima Emitenti kõigist Börsi Reglemendis tehtavatest Emitendi suhtes kehtivatest muudatustest ja täiendustest.

**5. Börsi õigused**

5.1. Börsi ja Börsi organite õigused Lepingu täitmisel on sätestatud seaduses ning Lepingu lahutamatuks osaks olevas Reglemendis.

**6. Vaidluste lahendamine**

6.1. Pooled kohustuvad täitma Lepingut heas usus, tingimusteta, vajaliku hoolsusega ning vastavuses heade kommete ja tavadega ning vastutavad oma lepinguliste kohustuste mittetäitmise või mittekohase täitmise eest, kui see põhjustas teisele Poolele kahjusid, kogu oma varaga põhjustatud kahju ulatuses. Lepinguliste kohustuste rikkumise korral on selle tõttu kahju kandnud Pool õigustatud nõudma Lepingu tingimusi rikkunud Poolelt Lepingu rikkumisega põhjustatud kahju hüvitamist.

6.2. Kõik Lepingust ja selle lahutamatuks osaks olevast Reglemendist tulenevad lahkarvamused ja vaidlused lahendab Börsi vahekohus. Käesolevaga annavad Pooled oma nõusoleku selle kohta, et kõigi Lepingust või Reglemendist tulenevate vaidluste lahendamine Börsi vahekohtus loetakse vaidluse lahendamiseks vahekohtu poolt vastavalt kehtivatele õigusaktidele. Käesolevaga kinnitavad Pooled, et tunnustavad kooskõlas õigusaktide ja Reglemendiga või nende alusel vastu võetud muu aktiga moodustatud Börsi vahekohut kui Lepingust või Reglemendist tuleneva vaidluse lahendamiseks nõuetekohaselt moodustatud vahekohut ning käesolev kokkulepe on käsitletav Poolte suhtes siduva vahekohtu kokkuleppena.

6.3. Kooskõlas Reglemendiga või selle alusel vastu võetud muu aktiga moodustatud Börsi vahekohtu kui vaidluse või lahkarvamuse lahendamiseks nõuetekohaselt moodustatud vahekohtu otsus on Pooltele lõplik ja siduv ning protestimisele ega edasikaebamisele ei kuulu.

**7. Sanktsioonid**

7.1. Käesolevaga aktsepteerib Emitent Börsi õigust teha kooskõlas Reglemendiga ja selle alusel Emitendile hoiatus, määrata leppetrahv või rakendada Emitendi suhtes muid sanktsioone juhul, kui Emitent, tema juhatuse, nõukogu, tegevjuhtkonna liige, esindaja või töötaja rikub Lepingus või Reglemendis sätestatud nõudeid.

7.2. Käesolevaga kohustub Emitent tasuma täies ulatuses ja määratud ajal kõik Börsi poolt kooskõlas Lepingu või Reglemendi sätetega Emitendilt nõutavad leppetrahvid.

7.3. Käesolevaga tunnistab Emitent Börsi õigust rakendada Emitendi suhtes sanktsioonina Reglemendis ettenähtud juhtudel Emitendi Väärtpaberitega kauplemise lõpetamist või peatamist ja/või noteerimise lõpetamist.

7.4. Emitendi Väärtpaberitega kauplemise peatamine või lõpetamine Börsi poolt korraldatavatel turgudel või Emitendi Väärtpaberite noteerimise lõpetamine Börsil ei võta Börsilt õigust rakendada Emitendi suhtes teisi Lepingu või Reglemendiga ettenähtud sanktsioone.

Leping jõustub selle allakirjutamisest ning Leping ja selle lahutamatuks osaks olev Reglement on poolte suhtes kehtivad kuni Emitendi kõigi Väärtpaberite kauplemise lõppemiseni Börsi poolt korraldatavatel turgudel.

Käesolev Leping on sõlmitud eesti keeles neljal (4) lehel ning on Poolte poolt digitaalallkirjastatud

**BÖRS: EMITENT:**

Nasdaq Tallinn AS AS [Emitendi nimi]

/digiallkirjastatud/ /digiallkirjastatud/

[nimi] [nimi]

Juhatuse liige Juhatuse liige